**Demokratikus és interkulturális kompetenciák fejlesztése a tanórán - pedagógus továbbképzés a Pestalozzi Program keretein belül (12 kreditpont)**

A kétnapos továbbképzésre lehet jelentkezni pedagógusoknak, melynek célja, hogy a résztvevők megismerjék a demokratikus és interkulturális kompetenciák modelljét, melyet az Európa Tanács Pestalozzi Programja fejlesztett ki, és élményalapú tevékenységeken keresztül ötleteket és módszertani segítséget kapjanak ahhoz, hogy ezeket a kompetenciákat tanulóikban fejlesszék. A résztvevők által megtapasztalt módszerekkel olyan tanulóközösségeket alakíthatunk ki, melyekben a tanárok és diákok a demokrácia értékei mentén, egymást tisztelve, inspiráló, támogató légkörben, felelősen és örömmel tanítanak, tanulnak.

A tréning az Európa Tanács Pestalozzi Programjának ([www.coe.int/pestalozzi](http://www.coe.int/pestalozzi)) keretei közt valósul meg, melynek célja a tanárok és a tanárképzésben dolgozó szakemberek szakmai továbbképzése, nemzetközi oktatási hálózatok létrehozása, és az emberi jogok, a demokrácia és a jogállam alapelveinek megerősítése az európai oktatási rendszerekben. A Pestalozzi Program képzésein való részvétel a [277/1997. (XII. 22.) Korm. rendelet](http://net.jogtar.hu/jr/gen/hjegy_doc.cgi?docid=99700277.KOR) és a 229/2007 (VIII. 31.) kormányrendelet alapján pedagógus továbbképzésként elszámolható.

A képzést az Emberi Erőforrások Minisztériuma támogatja.

**Időpont: 2016. május 3-4. 10-17 óra**

**Helyszín:** Tempus Közalapítvány, 1077 Budapest, Kéthly Anna tér 1.

A rendezvényen való részvétel díjtalan, de előzetes regisztráció szükséges, melyet az [on-line jelentkezési lap](http://limesurvey.tpf.hu/index.php/937965/lang-hu) kitöltésével tehet meg **2016. március 31-én déli 12 óráig**.

**Feltételek:** A korlátozott számú férőhely miatt csak a visszaigazolt regisztrációval rendelkező jelentkezőket tudjuk fogadni a helyszínen. A visszaigazolást minden esetben e-mailben küldjük meg. A tréning után a résztvevőknek 3 héten belül fel kell tölteniük egy, a tréningen megismert tevékenység, ötlet vagy eszköz kipróbálásáról szóló reflexiójukat egy oldalas terjedelemben a Pestalozzi online platformra. Továbbá szintén kötelező a tréningen megismert új módszert feltölteni a Tempus Közalapítvány módszertani ötletgyűjteményébe, illetve onnan számos új ötletet is meríthetnek.

**Költségtérítés:** Vidéki résztvevők esetében lehetőség van az utazás és szállás térítésére, de ezt a résztvevőkkel külön egyeztetjük.

**Program:**

|  |  |
| --- | --- |
| **1. nap** |  |
| 9:30-10:00     | Regisztráció |
| 10:00-11:30     | Ismerkedés, értékeink; báziscsoportok kialakítása; pozitív csoportdinamikát elősegítő feladatok; a pedagógus munkát meghatározó értékek feltérképezése; elvárások a demokratikus és interkulturális kompetenciák fejlesztésével kapcsolatban; Pestalozzi program és az élményalapú tanulás bemutatása |
| 11:30-11:45 | *Szünet* |
| 11:45-12:45 | Közös szabályalkotás az értékeink mentén; szabályalkotás az osztályteremben |
| 12:45-13:30      | *Ebéd* |
| 13:30-15:00       | A demokratikus kompetenciák meghatározása: attitűdök, készségek, ismeretek definiálása  |
| 15:00-15:15 | *Szünet* |
| 15:15-17:00 | Demokratikus kompetenciákat fejlesztő feladatok; a nap tevékenységeinek elemzése a demokratikus kompetenciák tükrében; értékelés, visszacsatolás |
| **2. nap** |  |
| 10:00-11:30 | Mennyire vagyok interkulturálisan kompetens? (önértékelés, megbeszélés) |
| 11:30-11:45 | *Szünet* |
| 11:45-12:45 | Interkulturális kompetenciákat fejlesztő feladatok |
| 12:45-13:30 | *Ebéd* |
| 13:30-15:00      | Demokratikus / interkulturális kompetenciákat fejlesztő órák csoportos tervezése; a beadandó feladat és reflexió elkészítésének megbeszélése |
| 15:00-15:15 | *Szünet* |
| 15:15-17:00 | További ötletek, feladatok tára; értékelés, visszacsatolás; további kapcsolattartás módja |